**2017-03-04 Kovo 11-osios pėsčiųjų žygis**

**„LIETUVAI- JAUNĄSIAS JĖGAS!‘‘, skirtas paminėti Lietuvos globėją Šv. Kazimierą bei Lietuvos Nepriklausomybės atkūrimą**

**1990 m. kovo 11 d.**

**Maršrutas. Didysis ratas (30 km.) (Projektas)**

1. **Startas 9 00 val.**  **Kauno technikos profesinio mokymo centras** (V. Krėvės pr. Nr. 114)**.**
2. **Kauno Gerojo Ganytojo bažnyčia** (V. Krėvės pr. Nr. 95).1998-04-28 Kauno Gerojo Ganytojo parapija įsteigta, o 2009-05-03 bažnyčią konsekravo Kauno arkivyskupas S. Tamkevičius. Jo Eminencija 2012 m. padovanojo parapijai šventojo Jono Pauliaus kraujo relikviją, kuri yra saugoma pirmajame Lietuvoje įrengtame relikvijoriuje. 2013-05-05 šioje bažnyčioje lankėsi popiežiaus ypatingasis pasiuntinys, Krokuvos arkivyskupas kardinolas Stanislavas Dzivišas. Tais pačiais metais bažnyčioje buvo atidengta lenta skirta „1919-1923 metais už Lietuvos laisvę ir nepriklausomybę kovojusiems Lietuvos kariuomenės savanoriams, kariams ir šauliams, įkūrusiems Dainavos kaimą atminti“.
3. **Draugystės parkas**, suprojektuotas architekto A. Steponavičiaus ir dirbtinai sukurtas 1973 m., šalia buvusio Dainavos kaimo, kuriame tarpukario laikotarpiu treniravosi Lietuvos kariuomenės husarai, o antrojo pasaulinio karo metu veikė aerodromas. Parko centre yra Broniaus Zalenso skulptūra „Švelnumas“.
4. **Vasario 16 –osios akto signataro, Lietuvos Prezidento Aleksandro Stulginskio** gyvenamoji vieta (Taikos pr. Nr. 45) 1967–1969 m.
5. **Paminklas Elenai Spirgevičiūtei** (Taikos pr. ir Studentų g. sankryža): „Šioje vietoje 1944 m. sausio 3 d., gindamos mergaitės garbę, žuvo Elena Spirgevičiūtė ir Stasė Žukaitė. (skulpt. Antanas Kmieliauskas, archit. Algimantas Mikėnas. 1944 01 03 dvidešimtmetė išsaugojo tvirtą tikėjimą ir aukštus idealus, nepakluso prievartautojui ir, apgynusi skaistumą, pasirinko tragišką mirtį. Toks paminklai skaistybei- vienintelis pasaulyje pastatytas 1998 10 18.
6. **Poeto Bernardo Brazdžionio** gyvenamoji vieta (Taikos pr. Nr. 21), 1936–1944 m., o nuo 1991–2001 m. poetas atvažiuodavo kiekvieną vasarą.
7. **Paminklas partizanų vadui gen. A. Ramanauskui-Vanagui** (Kampo ir Kalniečių gatvių sankryža)
8. **Kauno tvirtovės VII fortas** (Archyvo g. Nr. 61) 1941 m. birželio 30 d. Kauno tvirtovės VII forte buvo įsteigta pirmoji koncentracijos stovykla nacių okupuotose teritorijose. Šios stovyklos veikimo metu, per mažesnį nei dviejų mėnesių laikotarpį, forto teritorijoje buvo nužudyta iki 5 tūkstančių žmonių, didžioji dalis jų – žydų tautybės kauniečiai. Holokausto aukų atminimui kairiajame forto kampe (Sukilėlių pr. ir Archyvo g. sankirtoje) sovietmečiu pastatytas nedidelis atminimo paminklas.
9. **Eigulių piliakalnis** (Eivenių g. galas netoli Jonavos g.) Manoma, kad ant piliakalnio stovėjo 1379 m. rašytiniuose šaltiniuose minima ir 1382 m. birželio 30 d. per Vokiečių ordino antpuolį sudeginta Eigulių (Egollen) pilis.
10. **Juozo Gruodžio memorialinis muziejus** (Salako g. Nr.18) Juozo Gruodžio memorialinis muziejus įsikūręs name, kurį projektavo žymus architektas Feliksas Vizbaras. Šiame name kompozitorius gyveno nuo 1932 m. iki gyvenimo pabaigos, 1948 m. Nuo 1967 m. name įrengta muzikinė biblioteka ir profesoriaus J. Gruodžio memorialinis kambarys. 1969 m. namas buvo įrašytas į LR Istorijos ir Kultūros paminklų sąrašą. 2005 m. muziejus paskelbtas valstybės saugomu kultūros paveldo objektu. Nuo 2013-09-01 J. Gruodžio memorialinis muziejus tapo Kauno miesto muziejaus skyriumi.
11. **Varnių tiltas**
12. **Milikonių kalno apžvalgos aikštelė šalia obelisko PERKŪNO ŽIRGAI** (prie Žemaičių pl.) 1939 m. liepos 9 d. atidarytas 7,20 m. aukščio obeliskas „Perkūno žirgai” (skulptorius Vytautas Kašuba pagal T. Kulakausko projektą). Obeliską atidarė Prezidentas Antanas Smetona.
13. **Kauno tvirtovės VIII fortas**  ( Pryšmančių g.) 1890-1907 m. šiaurinėje Kauno dalyje, Neries slėnio šlaito viršutinėje terasoje buvo pastatytas Linkuvos gynybinis įtvirtinimas, vėliau pavadintas VIII fortu. Baigus šio forto statybas, Kaunas buvo apjuostas įtvirtinimais iš visų pusių. Tai buvo moderniausias įtvirtinimas Kaune - pastatytas naudojant betoną, su erdviais kazematais, apskaičiuotais 1000 žmonių įgulai, aprūpintas elektros energija, kanalizacija ir kitomis inžinerinėmis naujovėmis.
14. **Veršvų piliakalnis** ( netoli Raudondvario pl.) įrengtas I tūkst. prieš Kristų I-a pusė-II tūkst. po Kristaus pradžia (XIII-XIV a.). Veršvų kapinyno vakarinėje dalyje aptikta 203 nedegintiniai žirgų kapai. Kapinyne yra kapų, kuriuose palaidoti žmonės kartu su žirgais.
15. **Kovo 11-osios akto signatarės Birutės NEDZINSKIENĖS kapas** Žemųjų Kaniūkų kapinėse. B. NEDZINSKIENĖ gimė 1955 12 04 RTFSR, Intos mieste (Komijos ATSR). 1979 m. baigė Vilniaus valstybinį universitetą, filologė. 1979-1989 m. dirbo Kauno valstybinio M.K.Čiurlionio dailės muziejaus Vitražo ir skulptūros galerijoje ekskursijų vadove, vyresniąja moksline bendradarbe. 1989-1990 m. - Lietuvos tremtinių sąjungos Literatūrinio istorinio skyriaus vedėja. Lietuvos Sąjūdžio Kauno tarybos narė, Lietuvos Persitvarkymo Sąjūdžio Seimo narė. Lietuvos tremtinių sąjungos tarybos narė, "Tremtinio" redkolegijos narė. Mirė 1994 m. rugpjūčio 24 d.
16. **Lampėdžių liepa Gražuolė** (Romuvos g. Nr. 57) **–** botaninis gamtos paveldo objektas. Lampėdžių liepa gražuolė – gražiausia Lietuvoje. Kamienų skaičius – 4; Viršūnių skaičius – 5; Aukštis – 23 m; Kamieno apimtis – 720 cm.
17. **Lampėdžių tiltas, arba Česlovo Radzinausko tiltas.**
18. **Marvelės piliakalnis** (nuo sugriuvusio Marvos dvaro liekanų Marvelės g., paėjus į pietvakarius 150 m.)
19. **Aleksoto apžvalgos aikštelė prie funikulierius**. Funikulerius – vienas iš dviejų Kauno keltuvų, antrasis mieste ir Lietuvoje, vienas iš seniausių veikiančių keltuvų Europoje, veikia nuo 1935 m. Viršutinė stotelė įsikūrusi Amerikos lietuvių g. 6, apatinė – Veiverių g. 30. Aleksoto funikulierius atidarytas 1935 m. gruodžio 5 d. Aleksoto įkalnėje prie funikulieriaus dr. J. Urmano namo palėpėje.
20. **Aleksoto Šv. Kazimiero bažnyčia** (Vidukalnio g. Nr.4)
21. **Vytauto Didžiojo tiltas.** 1930 m. sausio 9 d. burmistrui J. Vileišiui pasiūlius, tiltas pavadintas Vytauto Didžiojo vardu. Naujasis tiltas iškilmingai atidarytas 1930 m. sausio 11 d. tiltą pašventino kun. Juozas Tumas-Vaižgantas. 1940 m. rugsėjo 3 d. Kauno burmistro A. Garmaus įsakymu Vytauto Didžiojo tiltas pervadintas Aleksoto tiltu. Antrojo pasaulinio karo pradžioje sovietų generolo I. Šlemino 1941 m. birželio 24 d. įsakymu Aleksoto tiltas užminuotas, o birželio 26 d. – susprogdintas. Ginant Aleksoto tiltą, žuvo karo lakūnas Jonas Dženkaitis (1906 – 1941). 2008 m. vasario 28 d. Kauno m. savivaldybės taryba nutarė Aleksoto tiltui suteikti Vytauto Didžiojo vardą.
22. **Maironio kapas** (Vilniaus g.) prie kurio 1987 11 01 vyko nesankcionuotas mitingas, kuriame minint Maironio 125-ąsias gimimo metines, kun. Robertas Grigas ir kiti smerkė cenzūrą, reikalavo atkurti Lietuvos valstybingumą.
23. **Kauno rotušė** (Rotušės a. Nr.15). Rotušė pradėta statyti 1542 m. pagal B. Choinauskio projektą. Manoma, kad 1562 m. ji buvo vienaaukštė, trinavė, be bokšto, netinkuotais fasadais, skliautuotais rūsiais. Pirmojo aukšto patalpos pritaikytos prekybai ir kalėjimo sargybai, antrojo – magistratui, teismui, kanceliarijai, iždui, archyvui, bokšto rūsiai – kalėjimui, kiti rūsiai – prekėms laikyti.
24. **Kauno pilis.** Ji pirmą kartą paminėta kryžiuočių ordino magistro Vinricho fon Kniprodės 1361 m. laiške, kuriame įsakoma atsiųsti informaciją apie pilies sienų storį, ryšium su planuojamu puolimu. 1362 m. kovo mėnesį, po trijų savaičių apsiausties, kryžiuočiai pilį sugriovė. Kryžiuočiams pasitraukus, buvusios pilies vietoje lietuviai įrengė laikinus įtvirtinimus iš žemės ir molio.
25. **Finišas iki 16 00 val. Kauno Šv. Jurgio kankinio bažnyčia** (Papilio g. Nr. 7)

**Parengė: asociacijos „Kovo 11-osios gatvės bendrija“ vadovas**

**Raimundas Kaminskas**

**2017-01-26**